
RAPORT COMUN

asupra proiectului de Lege pentru modificarea art.213 alin.(1) lit.c) din Legea nr.95/2006 privind reforma în domeniul sănătăţii 

(Plx 610/2007)

şi a propunerii legislative pentru modificarea art.213 din Legea nr.95 din 14 aprilie 2006 privind reforma din domeniul sănătăţii  

(PLx 668/2007)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresele nr. PLx 610 din 24 septembrie 2007, respectiv nr. Plx 668 din 8 octombrie 2007, cu dezbaterea pe fond a proiectului de Lege pentru modificarea art.213 alin.(1) lit.c) din Legea nr. 95/2006 privind reforma în domeniul sănătăţii (PLx 610/2007) şi a propunerii legislative pentru modificarea art.213 din Legea nr.95 din 14 aprilie 2006 privind reforma din domeniul sănătăţii (Plx 668/2007).
La întocmirea prezentului raport, în conformitate cu prevederile art.67 alin.(3), art.68 alin.(1) şi art.97 din Regulamentul Camerei Deputaţilor, Comisiile au avut în vedere: 

· avizele favorabile ale Consiliului Legislativ (nr.548/02.05.2007 şi 977/19.07.2007)
· avizele favorabile al Comisiei pentru drepturile omului, culte şi problemele minorităţilor naţionale (nr.25/619/05.10.2007, nr.25/656/18.10.2007)

· avizul favorabil al Comisiei pentru buget, finanţe şi bănci (nr.22/523/05.03.2009)

· avizul negativ al Comisiei juridice, de disciplină şi imunităţi (nr.31/1079/16.10.2007)

· avizul negativ al Comisiei pentru egalitatea de şanse pentru femei şi bărbaţi (37/444/14.11.2007)
· punctele de vedere negative ale Guvernului (nr.1246 din 25.05.2007, nr.1910/26.07.2007 şi nr.91/DRP din 20.02.2009)
· punctele de vedere negative ale Ministerului Sănătăţii (nr.19293 din 15.04.2009 şi nr.20653 din 27.04.2009).

Proiectul de lege (PLx 610/2007) are ca obiect de reglementare modificarea lit.c) a alin.(1) al art.213 din Legea nr.95/2006, în sensul ca persoanele care beneficiază de drepturi reparatorii, în temeiul Decretului-Lege nr.118/1990, a Ordonanţei Guvernului nr.105/1999, a Legii nr.44/2004, a Legii nr.309/2002 şi a Legii nr.341/2004, să beneficieze de asigurare fără plata contribuţiei de asigurări de sănătate, dacă nu realizează alte venituri decât cele provenite din drepturile băneşti acordate în baza acestor legi şi cele provenite din pensii.

Propunerea legislativă (Plx 668/2007) are ca obiect de reglementare modificarea alin.(5) al art.213 Legea nr.95/2006 în scopul ca redobândirea calităţii de asigurat în sistemul de asigurări sociale să se poată face prin plata contribuţiei pe numai 6 luni, astfel încât serviciile medicale să fie accesibile tuturor cetăţenilor, în vederea eliminării discriminărilor şi asigurării egalităţii de şanse în domeniul sănătăţii.

· Comisiile propun Plenului Camerei Deputaţilor respingerea proiectului de lege şi a propunerii legislative din următoarele considerente:

· scutirea de la plata contribuţiei a persoanelor enumerate în textul proiectului ar aduce atingere principiului stabilit la art.257 din Legea nr.95/2006 privind reforma în domeniul sănătăţii, conform căruia persoana asigurată are obligaţia plăţii unei contribuţii lunare pentru asigurările de sănătate;

· diminuarea perioadei de plată a contribuţiei la 6 luni ar conduce la nerespectarea prevederilor în materie fiscală privind termenele de prescripţie privind obligaţiile fiscale. 

Proiectul de lege şi propunerea legislativă fac parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege şi propunerea legislativă în şedinţe separate. 
Membrii Comisiei pentru muncă şi protecţie socială au dezbătut proiectul de lege în şedinţa din 17 octombrie 2007 şi propunerea legislativă în şedinţa din 28 noiembrie 2007. La dezbateri au participat 17 deputaţi din totalul de 18 membri ai comisiei. 
Membrii Comisiei pentru sănătate şi familie au dezbătut proiectul de lege şi propunerea legislativă în şedinţa din 15 aprilie 2009, iar la lucrări au fost prezenţi 18 deputaţi din totalul de 18 membri ai acesteia. Cu unanimitate de voturi, membrii comisiei au hotărât respingerea celor două proiecte de acte normative.
În şedinţa din 28 aprilie 2009, membrii Comisiei pentru muncă şi protecţie socială au fost informaţi cu privire la raportul de respingere întocmit asupra celor două proiecte de acte normative. Acesta a fost supus votului comisiei, fiind acceptat cu unanimitate de voturi. La lucrări au participat 17 deputaţi din totalul de 19 membri.

La dezbateri a participat, în calitate de invitat, în conformitate cu prevederile art.55 din Regulamentul Camerei Deputaţilor, domnul Cristian Irimie, Secretar de Stat în cadrul Ministerului Sănătăţii.


Raportul comun de respingere a fost adoptat de cele două comisii cu unanimitate de voturi.

Proiectul de lege a fost adoptat în şedinţa din 18 septembrie 2007.

Propunerea legislativă a fost respinsă de Senat în şedinţa din 1 octombrie 2007.
Pentru ambele proiecte de acte normative, Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



PREŞEDINTE,


Victor Paul Dobre


Rodica Nassar

SECRETAR,


Adrian Solomon
Şef serviciu,
Consilier parlamentar Elena Mesaroş

Întocmit,
Expert parlamentar Monica Rallu Curta

